text: Buschauffør overfaldet og truet på livet
  29 juli 2015 kl. 20.07
  En tog-buschauffør blev her til aften overfaldet af to unge mænd på stationen i Ribe. Han slap heldigt fra overfaldet.
  En tog-buschauffør blev her til aften overfaldet på stationen i Ribe, da han skulle til at sætte kursen mod Tønder. En bil kørte op bag ved bussen, hvorefter to mænd steg ud og antastede chaufføren ved førervinduet.
  - Den ene af mændene hev chaufføren hårdt i kraven, mens den anden slog ud efter chaufføren med en knytnæve, som han forsøgte at undgå, forklarer vagtchef hos Sydjyllands Politi Henrik Sønderskov.
  De to mænd var angiveligt utilfredse med chaufførens kørsel. Da de ikke fik fat i ham, truede de ham på livet - og smadrede efterfølgende hans telefon.
  Chaufføren ringede selv til politiet, som nu har indledt en sag mod de to mænd.
  